સાઉથ આફ્રિકા સામે સેન્ચુરીયનમાં ચાલી રહેલી શ્રેણીની બીજી ટેસ્ટમાં ચોથા દિવસના અંતે ટોપ ઓર્ડરના ધબડકાને કારણે ભારત પર ટેસ્ટ અને શ્રેણીની હારનું સંકટ સર્જાયું હતુ. જીતવા માટેના 287 ના ટાર્ગેટ સામે ભારતે ચોથા દિવસના રમતના અંતે ત્રણ વિકેટે 35 રન કર્યા હતા અને બંને ઓપનરો ઉપરાંત કોહલીની વિકેટ ગુમાવી હતી.ભારતીય ટીમ ત્રણ ટેસ્ટ મેચની સિરીઝની પ્રથમ મેચ હારી ગઈ હતી આથી સિરીઝમાં ટકી રહેવા માટે આ મેચ જીતવી જરૂરી બની ગઈ છે. જો ભારત આ મેચ ગુમાવે તો સિરીઝ પણ ગુમાવી દેશે. સાઉથ આફ્રિકાએ પ્રથમ દાવમાં 335 રન બનાવ્યા હતા જેની સામે ભારતીય ટીમ 307 રન બનાવી ઓલઆઉટ થઈ ગઈ હતી. આફ્રિકાએ બીજા દાવમાં 258 રન બનાવતાં પ્રથમ દાવની 28 રનની સરસાઈ ઉમેરાતાં ભારતને જીત માટે 287 રનનો લક્ષ્યાંક મળ્યો હતો. જેની સામે ભારતે ચોથા દિવસની રમતના અંતે 35 રનમાં ત્રણ વિકેટ ગુમાવી દીધી હતી. ઓપનર મુરલી વિજય નવ રન, લોકેશ રાહુલ ચાર રન અને કેપ્ટન વિરાટ કોહલી પાંચ રન બનાવી આઉટ થયો હતો. ચોથા દિવસની રમતના અંતે ચેતેશ્વર પુજારા 11 અને પાર્થિવ પટેલ પાંચ રને નોટઆઉટ રહ્યા હતા.